Document ID: 32008D0064

DEĊIŻJONI TAL-KUMMISSJONI
tal-21 ta’ Diċembru 2007
li tagħti deroga mitluba mill-Belġju fir-rigward tar-reġjun Fjamming skond id-Direttiva tal-Kunsill 91/676/KEE dwar il-protezzjoni ta’ l-ilma kontra t-tniġġis ikkawżat min-nitrati minn sorsi agrikoli
(notifikata taħt id-dokument numru C(2007) 6654)
(Il-verżjoni Olandiża biss hija awtentika)
(2008/64/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/676/KEE tat-12 ta’ Diċembru 1991 dwar il-protezzjoni ta’ l-ilma kontra t-tniġġis ikkawżat min-nitrati minn sorsi agrikoli (1), u b’mod partikolari t-tielet subparagrafu tal-paragrafu 2 ta’ l-Anness III tagħha,
Billi:
(1)
Jekk l-ammont ta’ demel li Stat Membru bi ħsiebu japplika għal kull ettaru fis-sena huwa differenti minn dak speċifikat fl-ewwel sentenza tat-tieni subparagrafu tal-paragrafu 2 ta’ l-Anness III tad-Direttiva 91/676/KEE u fil-punt (a) tiegħu, dak l-ammont għandu jiġi ffissat sabiex ma jippreġudikax il-kisba ta’ l-għanijiet speċifikati fl-Artikolu 1 ta’ dik id-Direttiva u għandu jkun iġġustifikat fuq il-bażi ta’ kriterji oġġettivi, bħalma huma, fil-każ attwali, staġuni twal ta’ tkabbir u għelejjel b’rata għolja ta’ assorbiment tan-nitroġenu.
(2)
Il-Belġju ressaq talba lill-Kummissjoni għal deroga skond it-tielet subparagrafu tal-paragrafu 2 ta’ l-Anness III tad-Direttiva 91/676/KEE li tirreferi għar-reġjun Fjamming.
(3)
Id-deroga mitluba tikkonċerna l-intenzjoni tal-Belġju li f’azjendi agrikoli speċifiċi fir-reġjun Fjamming, tawtorizza l-applikazzjoni ta’ sa 250 kg nitrogenu mid-demel tal-bhejjem, għal kull ettaru fis-sena, fuq irqajja’ ta’ art ikkultivati għall-mergħa u għall-qamħirrum miżrugħ flimkien ma’ ħxejjex għall-mergħa u sa 200 kg nitroġenu mid-demel tal-bhejjem, għal kull ettaru fis-sena, fuq irqajja’ ta’ art ikkultivati bil-qamħ tax-xitwa, segwit bi żrigħ intermedju (catch crops) u bix-xitel tal-pitravi.
(4)
Il-leġiżlazzjoni li timplimenta d-Direttiva 91/676/KEE għar-reġjun Fjamming, jiġifieri d-“Digriet għall-protezzjoni ta’ l-ilma kontra t-tniġġis ikkawżat min-nitrati minn sorsi agrikoli” (id-Digriet dwar id-Demel), ġiet adottata fit-22 ta’ Diċembru 2006 (2) u tapplika bl-istess mod għad-deroga mitluba.
(5)
Id-Digriet dwar id-Demel japplika fit-territorju kollu tar-reġjun Fjamming.
(6)
Il-leġiżlazzjoni li timplimenta d-Direttiva 91/676/KEE tistabbilixxi limiti għall-applikazzjoni kemm għan-nitroġenu kif ukoll għall-fosfru. L-applikazzjoni tal-fosfru ma’ fertilizzanti kimiċi, ġeneralment, ma hijiex permessa, għajr għal meta ssir analiżi tal-ħamrija u jinħareġ permess mill-awtoritajiet kompetenti.
(7)
Id-dejta li ngħatat dwar il-kwalità ta’ l-ilma tindika xejra ta’ tnaqqis fil-konċentrazzjoni medja tan-nitrati fl-ilma ta’ taħt l-art u fil-konċentrazzjoni medja ta’ elementi nutrittivi, inkluż il-fosfru, f’ilmijiet tal-wiċċ.
(8)
Fil-perjodu bejn l-1997 u l-2005, l-applikazzjoni ta’ nitroġenu mid-demel tal-bhejjem naqset minn 162 miljun kg għal 122 miljun kg filwaqt li l-applikazzjoni tal-fosfru (P2O5) mid-demel tal-bhejjem naqset minn 72 miljun kg għal 50 miljun kg, b’konsegwenza tat-tnaqqis fl-ammont ta’ bhejjem, ta’ l-għalf b’kontenut baxx ta’ nutrijenti u ta’ l-ipproċessar tad-demel. Mill-1991, l-użu tan-nitroġenu u tal-fosfru mill-fertilizzanti kimiċi naqas b’44 % u 82 % rispettivament, u issa jikkorrispondi għal 57 kg kull ettaru fil-każ tan-nitroġenu u għal 6 kg kull ettaru fil-każ tal-fosfati.
(9)
Id-dokumenti anċillari li tressqu fin-notifika juru li l-ammonti proposti ta’ 250 kg u 200 kg rispettivament, għal kull ettaru fis-sena, ta’ nitroġenu minn demel tal-bhejjem hija iġġustifikata fuq il-bażi ta’ kriterji oġġettivi bħalma huma staġuni twal tat-tkabbir u għelejjel b’assorbiment għoli ta’ nitroġenu.
(10)
Il-Kummissjoni, wara li eżaminat it-talba, tqis, li jekk jiġu sodisfatti ċerti kundizzjonijiet stretti, l-ammonti proposti ta’ 250 kg u 200 kg rispettivament, għal kull ettaru fis-sena, ta’ nitroġenu minn demel tal-bhejjem, mhumiex se jippreġudikaw il-ksib ta’ l-għanijiet tad-Direttiva 91/676/KE.
(11)
Sabiex jevitaw li l-applikazzjoni tad-deroga mitluba twassal għal intensifikazzjoni fit-trobbija tal-bhejjem, l-awtoritajiet kompetenti għandhom jieħdu ħsieb jillimitaw l-għadd ta’ bhejjem li jistgħu jinżammu f’kull farm (drittijiet ta’ emissjoni ta’ nutrijenti) fir-reġjun Fjamming skond id-dispożizzjonijiet stipulati fid-Digriet dwar id-Demel tat-22 ta’ Diċembru 2006.
(12)
Din id-Deċiżjoni għandha tiġi applikata b’konnessjoni mat-tieni programm ta’ azzjoni fis-seħħ fir-reġjun Fjamming għall-perjodu bejn l-2007 sa l-2010 (id-Digriet dwar id-Demel tat-22 ta’ Diċembru 2006).
(13)
Il-miżuri previsti f’din id-Deċiżjoni huma skond l-opinjoni tal-Kumitat dwar in-Nitrati stabbilit skond l-Artikolu 9 tad-Direttiva 91/676/KEE,
ADOTTAT DIN ID-DEĊIŻJONI:
Artikolu 1
Id-deroga mitluba mill-Belġju permezz ta’ l-ittra tal-5 ta’ Ottubru 2007, fir-rigward tar-reġjun Fjamming, bil-għan li jiġi permess ammont ogħla ta’ demel tal-bhejjem minn dak previst fl-ewwel sentenza tat-tieni subparagrafu tal-paragrafu 2 ta’ l-Anness III tad-Direttiva 91/676/KEE u fil-punt (a) tagħha, tingħata, suġġetta għall-kundizzjonijiet stabbiliti f’din id-Deċiżjoni.
Artikolu 2
Definizzjonijiet
Għall-finijiet ta’ din id-deċiżjoni, għandhom japplikaw id-definizzjonijiet li ġejjin:
(a)
“farms” tfisser kemm azjendi li jrabbu l-bhejjem kif ukoll azjendi li ma jrabbux bhejjem;
(b)
“roqgħa ta’ art” tfisser għalqa individwali jew grupp ta’ għelieqi, li huma omoġenji f’dak li għandu x’jaqsam maż-żrigħ, it-tip ta’ ħamrija u l-prattiki ta’ fertilizzazzjoni;
(c)
“mergħa” tfisser artijiet permanentement jew temporanjament għall-mergħa (ġeneralment temporanja tfisser perjodu ta’ erba’ snin jew anqas);
(d)
“għelejjel b’domanda ta’ nitroġenu għolja u staġun twil tat-tkabbir” tfisser mergħa, bil-qamħirrum miżrugħ magħha, qabel u wara l-ħsad, bil-ħaxix maħsud u mwarrab mill-għalqa jintuża bħala żrigħ intermedju, u bil-qamħ tax-xitwa segwit bi żrigħ intermedju, pitravi taz-zokkor jew ta’ l-għalf;
(e)
“bhejjem li jirgħu” tfisser bhejjem ta’ l-ifrat (għajr għall-għoġġiela tal-vitella), nagħaġ, mogħoż u żwiemel;
(f)
“trattament tad-demel” tfisser il-proċess ta’ separazzjoni fiżika-mekkanika tad-demel tal-ħnieżer f’żewġ partijiet, parti solida u oħra likwida, li jsir biex jittejjeb it-tixrid tagħhom ma’ l-art u jittejjeb l-irkupru tan-nitroġenu u tal-fosfru;
(g)
“profil tal-ħamrija” tfisser is-saff ta’ ħamrija li jinsab taħt wiċċ l-art sa fond ta’ 0.90 m, għajr għal meta l-medja ta’ l-ogħla livell ta’ ilma ta’ taħt l-art tkun aktar fil-baxx; f’dan il-każ, il-fond ikun il-medja ta’ l-ogħla livell ta’ ilma ta’ taħt l-art.
Artikolu 3
Ambitu
Din id-Deċiżjoni tapplika individwalment għal irqajja’ speċifikati ta’ farms, li jkunu ikkultivati b’għelejjel b’domanda ta’ nitroġenu għolja u staġun twil tat-tkabbir u suġġetti għall-kundizzjonijiet stipulati fl-Artikoli 4,5, 6 u 7.
Artikolu 4
Awtorizzazzjoni u impenn annwali
1. Il-bdiewa li jridu jibbenefikaw minn deroga għandhom jissottomettu applikazzjoni lill-awtoritajiet kompetenti kull sena.
2. Flimkien ma’ l-applikazzjoni annwali msemmija fil-paragrafu 1 għandhom jintrabtu bil-miktub li se jissodisfaw il-kundizzjonijiet previsti fl-Artikoli 5, 6 u 7.
3. L-awtoritajiet kompetenti għandhom jiggarantixxu li l-applikazzjonijiet kollha għal deroga jkunu suġġetti għal kontroll amministrattiv. Meta l-kontroll imwettaq mill-awtoritajiet kompetenti għall-applikazzjonijiet imsemmija fil-paragrafu 1 juri li l-kundizzjonijiet previsti mill-Artikoli 5, 6 u 7 mhumiex sodisfatti, l-applikant għandu jkun infurmat b’dan u l-applikazzjoni għandha titqies miċħuda.
Artikolu 5
Trattament tad-demel
1. It-trattament tad-demel għandu jilħaq, mill-inqas, it-tneħħija ta’ 80 % tas-solidi kontenuti fil-parti likwida, u t-tneħħija ta’ 35 % tat-total ta’ nitroġenu u ta’ 70 % tal-fosfru mill-parti solida. L-effiċjenza fit-tneħħija tal-parti solida għandha tkun evalwata permezz tal-bilanċ tal-massa.
2. Il-parti solida li tirriżulta mit-trattament tad-demel għandha tintbagħat lil impjanti awtorizzati għar-riċiklaġġ, bl-għan li jitnaqqsu l-irwejjaħ u emissjonijiet oħrajn, jittejbu l-proprjetajiet agronomiċi u iġeniċi, titħaffef il-ġestjoni u jittejjeb l-irkupru tan-nitroġenu u tal-fosfati. Il-prodott riċiklat ma għandux jintuża fuq art agrikola li tinsab fir-reġjun Fjamming, għajr għal parkijiet, veġetazzjonijiet u ġonna privati.
3. Il-parti likwida li tirriżulta mit-trattament tad-demel għandha titwarrab u tinħażen. Sabiex din titqies li hija demel trattat, irid ikollha proporzjon ta’ nitroġenu/fosfati (N/P2O5) ta’ mill-inqas 3.3 u konċentrazzjoni ta’ nitroġenu ta’ mill-inqas 3 g kull litru.
4. Kull sena, il-bdiewa li jagħmlu t-trattament tad-demel għandhom jippreżentaw lill-awtoritajiet kompetenti d-dejta dwar il-kwantità ta’ demel li jintbagħat għat-trattament, il-kwantità u d-destinazzjoni tal-parti solida u tad-demel ittrattat u l-kontenut ta’ nitroġenu u fosfru tagħhom.
5. L-awtoritajiet kompetenti għandhom jistabbilixxu, u jissottomettu lill-Kummissjoni, il-metodoloġiji użati għall-evalwazzjoni tal-kompożizzjoni tad-demel ittrattat, il-varjazzjonijiet fil-kompożizzjoni u l-effiċjenza tat-trattament għal kull farm li jibbenifika minn deroga individwali.
6. L-ammonja u emissjonijiet oħrajn li jirriżultaw mit-trattament tad-demel għandhom jinġabru u jiġu ttrattati, sabiex jitnaqqsu l-effetti negattivi u l-impatt fuq l-ambjent.
Artikolu 6
Applikazzjoni tad-demel u fertilizzanti oħra
1. L-ammont ta’ demel mill-bhejjem li jirgħu u demel ittrattat li jintuża fuq ir-raba’ kull sena, inkluż dak tal-bhejjem stess, ma għandux jaqbeż l-ammont ta’ demel stipulat fil-paragrafu 2, suġġett għall-kundizzjonijiet stabbiliti fil-paragrafi 3 sa 11.
2. L-ammont ta’ demel mill-bhejjem li jirgħu u demel ittrattat ma għandux jaqbeż 250 kg ta’ nitroġenu, għal kull ettaru fis-sena, fuq irqajja’ ta’ art ikkultivati għall-mergħa u għall-qamħ miżrugħ flimkien ma’ ħxejjex għall-mergħa u 200 kg ta’ nitroġenu, għal kull ettaru fis-sena, fuq irqajja’ ta’ art ikkultivati bil-qamħ tax-xitwa, segwit bi żrigħ intermedju u bix-xitel tal-pitravi.
3. Il-kontribut totali tan-nitroġenu għandu jkun konformi mad-domanda għan-nutrijenti ta’ l-għalla u jqis il-provvista tan-nitroġenu mill-ħamrija u ż-żieda fid-disponibbiltà tan-nitroġenu mid-demel minħabba t-trattament tiegħu. Fi kwalunkwe każ, ma għandux ikun ogħla minn 350 kg għal kull ettaru fis-sena fuq irqajja’ ta’ art ikkultivati għall-mergħa, 220 kg għal kull ettaru fis-sena fuq irqajja’ ta’ art ikkultivati għall-pitravi taz-zokkor, 275 kg għal kull ettaru fis-sena għal irqajja’ ta’ art ikkultivati bil-qamħ tax-xitwa segwit bi żrigħ intermedju, pitravi ta’ l-għalf u qamħirrum miżrugħ flimkien ma’ ħaxix, għajr, f’dan l-aħħar każ, għal rqajja’ ta’ art b’ħamrija mrammla, li għaliha, l-applikazzjoni ta’ nitroġenu ma għandhiex tkun ogħla minn 260 kg għal kull ettaru fis-sena.
4. Kull farm għandu jżomm pjan ta’ fertilizzazzjoni, għall-art disponibbli tiegħu kollha, b’deskrizzjoni tat-tinwib u l-għoti ppjanat ta’ demel u fertilizzanti tan-nitroġenu u tal-fosfati. Dan għandu jkun disponibbli fil-farm kull sena kalendarja sa mhux aktar tard mill-15 ta’ Frar.
Il-pjan ta’ fertilizzazzjoni għandu jinkludi dan li ġej:
(a)
l-għadd ta’ bhejjem ħajjin, deskrizzjoni tas-sistema ta’ kif jinżammu u jinħażnu, inkluż il-volum disponibbli għall-ħżin tad-demel;
(b)
kalkolu tan-nitroġenu u fosfru prodotti mid-demel fil-farm;
(c)
id-deskrizzjoni tat-trattament tad-demel u tal-karatteristiċi mistennija tiegħu;
(d)
l-ammont, it-tip u l-karatteristiċi ta’ demel li jingħata barra l-artijiet tal-farm jew fil-farm;
(e)
kalkolu tan-nitroġenu u fosfru tad-demel li għandu jiġi applikat fil-farm;
(f)
it-tinwib u l-erja ta’ rqajja’ ta’ art disponibbli b’għelejjel b’domanda ta’ nitroġenu għolja u staġun twil tat-tkabbir u rqajja’ ta’ art b’għelejjel oħra, flimkien ma’ tpinġija ta’ mappa li tindika fejn jinsabu dawn l-irqajja’ ta’ art individwali;
(g)
il-ħtiġijiet prevedibbli li jkollhom l-għelejjel f’termini ta’ nitroġenu u ta’ fosfru għal kull roqgħa ta’ l-art;
(h)
l-applikazzjonijiet ta’ nitroġenu u ta’ fosfru mid-demel fuq kull roqgħa ta’ l-art;
(i)
l-applikazzjoni tan-nitroġenu u tal-fosfru b’fertilizzanti kimiċi kif ukoll fertilizzanti oħrajn fuq kull roqgħa ta’ l-art.
Il-pjanijiet għandhom jiġu rriveduti sa mhux aktar tard minn sebat ijiem wara kwalunkwe bidla fil-prattiki agrikoli sabiex tiġi żgurata l-koerenza bejn il-pjanijiet u l-prattiki agrikoli attwali.
5. Kull farm għandu jħejji kontijiet tal-fertilizzazzjoni. Dawn għandhom jitressqu lill-awtorità kompetenti għal kull sena kalendarja.
6. Kull farm li jibbenefika minn deroga individwali għandu jaċċetta li l-applikazzjoni msemmija fil-paragrafu 1 ta’ l-Artikolu 4, il-pjan tal-fertilizzazzjoni u l-kontijiet tal-fertilizzazzjoni jkunu jistgħu jiġu suġġetti għal kontroll.
7. L-analiżi tan-nitroġenu u tal-fosfru fil-ħamrija għandha ssir għal kull farm, mill-inqas darba kull erba’ snin għal kull roqgħa ta’ l-art. Mill-inqas, għandha tinħtieġ analiżi waħda għal kull 5 ettari ta’ raba’.
8. Il-konċentrazzjoni ta’ nitroġenu fil-profil tal-ħamrija għandha titkejjel fil-ħarifa ta’ kull sena, f’mill-inqas 25 % tal-farms li jibbenifikaw mid-deroga. Il-kampjuni u l-analiżi tal-ħamrija għandhom ikopru mill-inqas 5 % ta’ l-irqajja’ ta’ l-art ikkultivati b’għelejjel b’domanda ta’ nitroġenu għolja u staġun twil tat-tkabbir u mill-inqas 1 % ta’ l-irqajja’ ta’ l-art l-oħrajn. Kull 2 ettari ta’ art agrikola, jeħtieġu mill-inqas tliet kampjuni li jirrappreżentaw tliet saffi ta’ ħamrija differenti.
9. Id-demel ma għandux jingħata fil-ħarifa, qabel il-kultivazzjoni tal-mergħa.
10. Mill-inqas, żewġ terzi ta’ l-ammont ta’ nitroġenu mid-demel, għajr għal nitroġenu minn demel tal-bhejjem li jirgħu, għandu jintuża qabel il-15 ta’ Marzu ta’ kull sena.
11. Il-fatturi ta’ nitroġenu u fosfru tal-ħmieġ tal-bhejjem ta’ l-ifrat stabbiliti fil-paragrafu 1 ta’ l-Artikolu 27 tad-Digriet Fjamming dwar id-Demel tat-22 ta’ Diċembru 2006 għandu japplika mill-ewwel sena li fiha tkun valida din id-Deċiżjoni.
Artikolu 7
Ġestjoni ta’ l-artijiet
Il-bdiewa li jibbenefikaw minn deroga individwali għandhom iwettqu l-miżuri li ġejjin:
(a)
il-mergħa għandha tinħarat fir-rebbiegħa;
(b)
il-mergħa ma għandhiex tinkludi pjanti leguminużi jew pjanti oħra li jipproċessaw in-nitroġenu atmosferiku;
(c)
wara li tinħarat, ir-raba’ għandha tiġi kkultivata b’għalla b’domanda ta’ nitroġenu għolja u l-fertilizzanti ma għandhomx jingħataw fis-sena li fiha jsir il-ħrit tal-mergħa permanenti;
(d)
iż-żrigħ intermedju għandu jsir immedjatament wara l-ħsad tal-qamħ tax-xitwa u mhux aktar tard mill-10 ta’ Settembru;
(e)
iż-żrigħ intermedju ma għandux jinħarat qabel il-15 ta’ Frar sabiex ikun żgurat li r-raba’ tkun miksija bil-veġetazzjoni s-sena kollha sabiex jiġu rkuprati n-nitrati li jintilfu mis-saff sekondarju ta’ ħamrija fil-ħarifa u sabiex dan it-telf jiġi limitat fix-xitwa.
Artikolu 8
Miżuri oħra
1. Din id-deroga għandha tapplika bla preġudizzju għall-miżuri meħtieġa biex tikkonforma ma’ leġiżlazzjoni ambjentali Komunitarja oħra.
2. L-awtoritajiet kompetenti għandhom jiżguraw li d-derogi li jingħataw għall-applikazzjoni ta’ demel ittrattat ikunu kompatibbli mal-kapaċità ta’ l-impjanti awtorizzati għall-ipproċessar tal-parti solida.
Artikolu 9
Miżuri għall-produzzjoni u trasport tad-demel
1. L-awtoritajiet kompetenti għandhom jiżguraw il-ħarsien tal-limitu fl-għadd ta’ bhejjem li jistgħu jinżammu f’kull farm (drittijiet ta’ emissjoni ta’ nutrijenti) fir-reġjun Fjamming skond id-dispożizzjonijiet stipulati fid-Digriet dwar id-Demel tat-22 ta’ Diċembru 2006.
2. L-awtoritajiet kompetenti għandhom jiżguraw li t-trasport tad-demel minn trasportaturi akkreditati li huma kklassifikati fil-kategoriji A 2ob, A 5o, A 6o, B u C skond l-Artikoli 4 u 5 tad-Digriet Ministerjali Fjamming tad-19 ta’ Lulju 2007 (3) jiġi rreġistrat permezz ta’ sistemi ta’ pożizzjonament ġeografiku.
3. L-awtoritajiet kompetenti għandhom jiżguraw li l-kompożizzjoni tad-demel fir-rigward tal-konċentazzjoni ta’ nitroġenu u fosfru tiġi evalwata qabel ma jsir it-trasport. Il-kampjuni tad-demel għandhom jiġu analizzati minn laboratorji rikonoxxuti u r-riżultati ta’ l-analiżi għandhom jintbagħtu lill-awtoritajiet kompetenti u lill-bidwi li jkun ser jirċievi d-demel.
Artikolu 10
Monitoraġġ
1. Għal kull Muniċipalità, l-awtorità kompetenti għandha tħejji u taġġorna kull sena l-mapep li juru l-perċentwal ta’ farms, il-perċentwal ta’ bhejjem u l-perċentwal ta’ raba’ kopert minn deroga individwali. Kull sena, dawk il-mapep għandhom jitressqu lill-Kummissjoni u, għall-ewwel darba, sa Frar 2008.
2. Netwerk ta’ monitoraġġ għat-teħid ta’ kampjuni ta’ l-ilma tal-wiċċ u ta’ ilma taħt l-art baxx għandu jiġi stabbilit u miżmum sabiex jiġi vvalutat l-impatt tad-deroga fuq il-kwalità ta’ l-ilma.
3. Stħarriġ u analiżi tan-nutrijenti għandhom jipprovdu d-dejta dwar l-użu lokali tar-raba’, it-tinwib u l-prattiki agrikoli fuq farms li jibbenefikaw minn derogi individwali. Din id-dejta tista’ tintuża biex isiru kalkoli, abbażi ta’ mudelli, tal-kwantità ta’ tlissija tan-nitrati u tat-telf tal-fosfru minn irqajja’ ta’ l-art li fihom jingħataw sa 200 kg nitroġenu kull ettaru fis-sena u 250 kg nitroġenu kull ettaru fis-sena ta’ demel mill-bhejjem tal-mergħa u ta’ demel ittrattat, skond l-Artikolu 6(2).
4. Għandhom ikunu stabbiliti punti ta’ monitoraġġ, li jikkorrispondu għal mill-inqas 150 farm, biex tkun ipprovduta dejta dwar il-konċentrazzjoni ta’ nitroġenu u fosfru fl-ilma tal-ħamrija, dwar in-nitroġenu minerali fil-profil tal-ħamrija u t-telf korrispondenti ta’ nitroġenu u fosfru li jgħaddi miż-żona ta’ l-għeruq għall-ilma ta’ taħt l-art, kif ukoll it-telf ta’ nitroġenu u fosfu minn tnixxija fuq u taħt wiċċ l-art, kemm jekk f’kundizzjonijiet tad-deroga kif ukoll jekk le. Il-punti ta’ monitoraġġ għandhom jirrappreżentaw kull tip ta’ ħamrija (ħamrija taflija, mħallta, mrammla u bi trab fin), prattiki ta’ fertilizzazzjoni u għelejjel. Il-kompożizzjoni tan-netwerk ta’ monitoraġġ ma għandhiex tiġi mmodifikata waqt iż-żmien li fih tkun applikabbli din id-deċiżjoni.
5. Fl-ilqugħ agrikoli b’ħamrija mrammla għandu jitwettaq monitoraġġ aktar bir-reqqa.
Artikolu 11
Kontrolli
1. L-awtoritajiet kompetenti għandhom iwettqu kontrolli amministrattivi tal-farms kollha li jibbenefikaw minn deroga individwali għall-valutazzjoni tal-konformità mal-kwantità massima ta’ nitroġenu mid-demel tal-bhejjem, għal kull ettaru fis-sena, mar-rati tal-fertilizazzjoni massimi tan-nitroġenu u tal-fosfru, mal-kundizzjonijiet ta’ l-użu ta’ l-art u tat-trattament u t-trasport tad-demel.
2. L-awtoritajiet kompetenti għandhom jiżguraw il-kontroll tar-riżultati ta’ l-analiżi fir-rigward tal-konċentrazzjoni tan-nitrati fil-profil tal-ħamrija fil-ħarifa. F’każ li l-kontrolli jindikaw li f’xi roqgħa ta’ l-art speċifika jkunu nqabżu l-limitu ta’ 90 kg nitroġenu kull ettaru jew il-valuri aktar baxxi stabbiliti mill-Gvern Fjamming skond il-paragrafu 1 ta’ l-Artikolu 14 tad-Digriet Fjamming dwar id-Demel tat-22 ta’ Diċembru 2006, il-bidwi għandu jiġi mgħarraf b’dan u r-roqgħa ta’ l-art titneħħa mid-deroga fis-sena li jmiss.
3. L-awtoritajiet kompetenti għandhom jiżguraw li jsiru kontrolli fuq il-post mill-inqas għal 1 % ta’ l-operazzjonijiet ta’ trasport tad-demel, abbażi tal-valutazzjoni tar-riskju u tar-riżultati tal-kontrolli amministrattivi msemmija fil-paragrafu 1. Mill-inqas, il-kontrolli għandhom jinkludu verifika tat-twettiq ta’ l-obbligi ta’ akkreditazzjoni, il-valutazzjoni tad-dokumenti mehmuza, il-verifika ta’ l-oriġini u tad-destinazzjoni tad-demel u kampjuni tad-demel ittrasportat. Il-kampjuni tad-demel jistgħu jittieħdu, meta xieraq, permezz ta’ makkinarju installat apposta fuq il-vetturi u li jiġbor il-kampjuni b’mod awtomatiku waqt li d-demel ikun qed jitgħabba. Il-kampjuni tad-demel għandhom jiġu analizzati minn laboratorji rikonoxxuti mill-awtoritajiet kompetenti u r-riżultati ta’ l-analiżi għandhom jintbagħtu kemm lill-bidwi li jkun qed jipprovdi d-demel kif ukoll lil dak li jkun ser jirċievi d-demel.
4. Għandu jkun stabbilit programm ta’ spezzjonijiet ta’ l-għelieqi bbażat fuq l-analiżi tar-riskju, riżultati tal-kontrolli tas-snin ta’ qabel u riżultati ta’ kontrolli każwali ġenerali ta’ l-applikazzjoni tal-leġiżlazzjoni li timplimenta d-Direttiva 91/676/KEE. L-ispezzjonijiet ta’ l-għelieqi għandhom ikopru talanqas 5 % tal-farms li jibbenefikaw minn deroga individwali fir-rigward tal-kundizzjonijiet stabbiliti fl-Artikoli 5, 6 u 7.
Artikolu 12
Rappurtar
1. Kull sena, l-awtorità kompetenti għandha tissottometti r-riżultati tal-monitoraġġ lill-Kummissjoni, b’rapport konċiż dwar l-evoluzzjoni tal-kwalità ta’ l-ilma, il-valutazzjoni tar-residwi tan-nitrati fil-profil tal-ħamrija fil-ħarifa għal għelejjel differenti f’farms li jibbenefikaw minn deroga u l-prattika ta’ valutazzjoni. Ir-rapport għandu juri kif titwettaq il-valutazzjoni ta’ l-implimentazzjoni tal-kundizzjonijiet tad-deroga permezz ta’ kontrolli fuq il-livell ta’ farms u fuq livell ta’ rqajja’ ta’ l-art u għandu jinkludi informazzjoni dwar farms mhux konformi fuq il-bażi tar-riżultati ta’ l-ispezzjonijiet amministrattivi u fuq il-post.
2. Ir-rapport għandu jinkludi wkoll informazzjoni dwar it-trattament tad-demel, inkluż aktar ipproċessar u użu ieħor tal-partijiet solidi, u jipprovdi dejta ddettaljata dwar il-karatteristiċi tas-sistemi ta’ trattament, l-effiċjenza tagħhom u l-kompożizzjoni tad-demel ittrattat.
3. Barra mid-dejta msemmija fil-paragrafi 1 u 2, ir-rapport għandu jinkludi dejta dwar il-fertilizzazzjoni fil-farms kollha li jibbenifikaw minn deroga individwali, ix-xejriet fil-produzzjoni tad-demel fir-reġjun Fjamming, fir-rigward tan-nitroġenu u l-fosfru, ir-riżultati ta’ kontrolli amministrattivi u fuq il-post ta’ trasport tad-demel u r-riżultati ta’ kontrolli fuq il-bilanċi ta’ nutrijenti fil-livell ta’ farms għall-kalkolu tal-koeffiċjenti tal-ħmieġ tal-ħnieżer u tat-tiġieġ.
4. L-ewwel rapport għandu jitressaq sa Diċembru 2008 u wara, kull sena sax-xahar ta’ Lulju.
5. Ir-riżultati miksuba b’dan il-mod se jitqiesu mill-Kummissjoni fir-rigward ta’ talba ġdida eventwali għal deroga.
Artikolu 13
Applikazzjoni
Din id-Deċiżjoni se tkun applikabbli fil-kuntest tal-programm ta’ azzjoni 2007-2010 għar-Reġjun Fjamming (Digriet dwar id-Demel tat-22 ta’ Diċembru 2006) u se tiskadi fil-31 ta’ Diċembru 2010.
Artikolu 14
Din id-Deċiżjoni hija indirizzata lir-Renju tal-Belġju.
Magħmul fi Brussell, 21 ta’ Diċembru 2007.

Labels: 1
20
6
18
15